**Perioodi 2023–2027** [**pinnavee kaitse toetuse**](https://www.riigiteataja.ee/akt/105052023016?leiaKehtiv) **(PINNAVESI) nõuete hindamismaatriksid**

Toetusõiguslikkuse nõuete rikkumisel toetust ei määrata. Baasnõuete ja toetatava tegevuse nõuete rikkumisel hinnatakse nõude rikkumist kolmest aspektist lähtuvalt:

1. **Raskus** sõltub eelkõige selle tagajärgede olulisusest. Määratakse koefitsiendiga, mis annab rikkumisele kaalu sõltuvalt tagajärgede mõjust eesmärgile.

Koefitsiendid alla 0,3 – mõju nõude eesmärgile vähene.

Koefitsiendid 0,3...0,5 – mõju nõude eesmärgile oluline.

Koefitsiendid üle 0,5 – mõju nõude eesmärgile väga oluline.

1. **Ulatus** sõltub eelkõige selle mõjust kogu tegevusele. Määratakse %, millises ulatuses oli rikkumine. Mida suurem %, seda suurem on mõju kogu tegevusele.
2. **Püsivus** sõltub eelkõige selle mõju ajalisest ulatusest või sellest, kas seda mõju on võimalik mõistlike vahenditega lõpetada. Määratakse koefitsiendiga, mis annab rikkumisele kaalu sõltuvalt mõju püsivusest ja mõju lõpetamisest.

Koefitsiendid alla 0,3 – mõju kergesti eemaldatav või mõju lühiajaline.

Koefitsiendid 0,3...0,5 – mõju raskesti eemaldatav või mõju pikaajaline.

Koefitsiendid üle 0,5 – mõju püsiv.

*Toetussummat vähendatakse protsendi võrra, mis saadakse raskuse ja püsivuse koefitsientide ning ulatuse protsendi korrutamisel.*

Igale nõudele on arvestatud vaikimisi maksimaalne vähenduse % toetussummast. Erandjuhtudel võib hinnata nõude rikkumist maatriksist erinevalt. Kui tegemist on raske rikkumisega, võib % olla suurem, kui maksimumina määratud. Kui tegemist on pettuse ja tahtliku rikkumisega, võib raskuse ja püsivuse koefitsiente muuta selliselt, et taotleja jääb toetusest ilma.

**Korduvus**– korduvuse leidmisel võetakse arvesse sama nõude rikkumised, mis on tuvastatud sama toetuse taotlemisel kogu programmperioodi 2023–2027 jooksul.

Nõude korduva rikkumise korral sõltub toetussumma lõplik vähendamine sellest, mitmendat korda on kogu programmperioodil 2023–2027 sama nõuet rikutud. Kui rikkumine on tuvastatud teist korda, siis korrutatakse kontrolli aastal kindlaksmääratud toetuse vähendamise protsent 2-ga, kui rikkumine on tuvastatud kolmandat korda, siis korrutatakse protsent 3-ga jne.

BAASNÕUDED

**1. Taotleja kannab andmed põllumajandusliku tegevuse kohta** [**veeseaduse**](https://www.riigiteataja.ee/akt/117032023052?leiaKehtiv) **alusel peetavasse põlluraamatusse.**

|  |  |
| --- | --- |
| RASKUS | **Koef. 0,2** *(mõju nõude eesmärgile vähene) –* andmed ei vasta reaalsele olukorrale. Puudub ülevaade põllul tehtud töödest. |
| ULATUS | Kui põllu kohta puuduvad kõik andmed, siis arvestatakse 100% põllu pinnast rikutud pinnaks. Kui põllu kohta puuduvad andmed osaliselt, siis 50% põllu pinnast arvestatakse rikutud pinnaks. Rikkumisega pinnad liidetakse kokku ja leitakse rikkumise ulatuse % – kui palju moodustab kogu põllumajandusmaa pindalast kokku rikkumisega põldude pindala. Kui põlluraamat puudub, siis on ulatus 100%. |
| PÜSIVUS | **Koef. 0,2** *(mõju kergesti eemaldatav või mõju lühiajaline)* – andmeid on võimalik taastada või parandada. Teada on põllul kasvav kultuur, kuid tehtud töid, tööde teostamise aega või kasutatud väetiste, taimekaitsevahendite ja seemnete koguseid ei ole võimalik täpselt määrata. |

***Maksimaalne vähendamine esmasel rikkumisel on 4% toetussummast.***

Ulatuse leidmise näide: 3 põldu kokku pinnaga 10 ha. Rikkumine tuvastatakse ühel põllul pinnaga 2 ha. Rikkumine kogu põllumajandusmaast 100x2/10=20%.

Toetussumma vähendamine: ulatuse % x raskuse koef x püsivuse koef (20 x 0,2 x 0,2 = 0,80%).

**2. Taotleja koostab** [**veeseaduse**](https://www.riigiteataja.ee/akt/117032023052?leiaKehtiv) **§ 162 alusel väetamisplaani.**

Põllumajandusega tegelev isik, kes kasutab 50 ja rohkem hektarit haritavat maad ning lämmastikku sisaldavat väetist, koostab igal aastal enne külvi või mitmeaastase kultuuri korral enne vegetatsiooni algust väetamisplaani.

Väetamisplaani võib pidada põlluraamatus. Väetamisplaani andmeid säilitatakse kümme aastat.

Väetamisplaanis esitatakse, iga põllu kohta, kus planeeritakse kasutada lämmastikku sisaldavat väetist, järgmised andmed:

1) kasvatatav kultuur;

2) kasvatatava kultuuri planeeritav saak;

3) kasutada planeeritud väetise liik ja kogus;

4) taimede omastatava lämmastiku sisaldus väetises;

5) kasvatatava kultuuri ning selle planeeritava saagi saamiseks vajaliku omastatava lämmastiku tarve;

6) taimede omastatava lämmastiku lisakogused talinisu toiduks kasvatamise korral;

7) arvesse võetud eelkultuuri mõju;

8) eelkultuuri mõju arvestamise vähendamine või arvestamata jätmine, kui eelkultuur ei ole lämmastikku sidunud nii nagu võib mõistlikult eeldada;

9) arvesse võetud sõnniku järelmõju.

Punktides 5–7 ja 9 sätestatud andmed esitatakse veeseaduse § 161 lõike 11 alusel kehtestatud nõuete järgi.

|  |  |
| --- | --- |
| RASKUS | **Koef. 0,5** *(mõju nõude eesmärgile oluline)* – keerulisem on planeerida põllul tehtavaid töid ja põllule antavaid väetiste koguseid. |
| ULATUS | Rikkumisega pinna protsent kogu majapidamise põllumajandusmaast. Kui väetamisplaan puudub, siis on ulatus 100%. |
| PÜSIVUS | **Koef. 0,4** *(mõju kergesti eemaldatav või mõju lühiajaline)* – andmeid on võimalik taastada või parandada (näiteks põlluraamatu andmete alusel). |

***Maksimaalne vähendamine esmasel rikkumisel on 20% toetussummast.***

Ulatuse leidmise näide: Taotlejal on põllumajandusmaad kokku 100 ha. Kohapealses kontrollis tuvastatakse, et ühe põllu osas pindalaga 30 ha, pole andmed väetamisplaani kantud. Rikkumine kogu majapidamise põllumajandusmaast 100x30/100=30%.

Toetussumma vähendamine: ulatuse % x raskuse koef x püsivuse koef (30 x 0,5 x 0,4 = 6%).

**3.** **Taotleja täidab maaeluministri 21. detsembri 2022. a määruse nr 68 „**[**Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded ning töö- ja tööhõivetingimustega seotud nõuded ja tööandja kohustused**](https://www.riigiteataja.ee/akt/128122024057?leiaKehtiv)**” §-s 2 sätestatud nõudeid.**

Põllumajandustootja säilitab püsirohumaa pindala vähemalt ulatuses, mis on võrdne [Euroopa Parlamendi ja nõukogu määruse (EL) 2021/2116](https://eur-lex.europa.eu/legal-content/ET/TXT/?uri=CELEX:02021R2116-20220826&qid=1687413029981) artikli 65 lõikes 2 nimetatud pindalapõhiste otsetoetuste ja maaelu arengu toetuste ühise taotluse esitamise aastale eelnenud kalendriaastal esitatud ühise taotluse alusel kindlaks määratud püsirohumaa pindalaga.

Kui püsirohumaa antakse üle teisele põllumajandustootjale, läheb ülevõtjale üle ka püsirohumaa säilitamise kohustus.

Püsirohumaa peab olema tagasi rajatud püsirohumaa tagasirajamise kohustuse määramise aasta 15. juuniks. Tagasirajatud rohumaa puhul kohaldatakse [komisjoni delegeeritud määruse 2022/126](https://eur-lex.europa.eu/legal-content/ET/TXT/?uri=CELEX:02022R0126-20230101&qid=1687413076865) artikli 48 lõikes 5 sätestatut.

Püsirohumaa rohukamara uuendamist ei loeta kasutusotstarbe muutmiseks ja see ei katkesta püsirohumaa vanuse arvestamisel aastate järgnevust.

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline)*– suureneb mulla degradatsioon. |
| ULATUS | Rikkumisega pinna protsent kogu majapidamise põllumajandusmaast. |
| PÜSIVUS | **Koef. 1,0** *(mõju raskesti eemaldatav või mõju pikaajaline)* – püsirohumaa on üles haritud või ei ole täidetud püsirohumaa tagasirajamise kohustust. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotlejal on kokku 40 ha põllumajandusmaad. Püsirohumaa tagasirajamise kohustus oli kokku 1,5 ha, kuid taotleja märkis taotlusele TAR põldudeks kokku 0,50 ha. Lisaks on taotleja üles harinud 1,00 ha püsirohumaad. Kokku on rikkumisega pind 2,00 ha. Rikkumisega pinna protsent põllumajandusmaast on 5% (2x100/40).

Toetussumma vähendamine: ulatuse % x raskuse koef x püsivuse koef (5 x 1,0 x 1,0 = 5%).

**4. Taotleja täidab maaeluministri 21. detsembri 2022. a määruse nr 68 „**[**Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded ning töö- ja tööhõivetingimustega seotud nõuded ja tööandja kohustused**](https://www.riigiteataja.ee/akt/128122024057?leiaKehtiv)**” §-s 4 sätestatud nõudeid.**

Tegemist on tingimuslikkuse süsteemi maa heas põllumajandus- ja keskkonnaseisundis hoidmise nõudega HPK 4. Nõuet kontrollib Keskkonnaamet (KeA) tingimuslikkuse sama nõude kontrollis. Nõuet tuleb täita kogu põllumajanduslikus kasutuses oleval maal.

Vooluveekogu ääres asuva põllu ja vooluveekogu vahele tuleb jätta puhverriba, kus on keelatud väetise ja taimekaitsevahendi kasutamine. Puhverriba laius arvestatakse veeseaduse § 118 lõigetes 3 ja 4 sätestatud lähtejoonest.

Puhverriba laius on:

1) üks meeter – alla 10-ruutkilomeetrise valgalaga peakraavi või maaparandussüsteemi avatud eesvooluna kasutatava kraavi puhul, välja arvatud punktis 2 toodud juhul;

2) kolm meetrit – alla 10-ruutkilomeetrise valgalaga peakraavi või maaparandussüsteemi avatud eesvooluna kasutatava kraavi puhul, kui see asub vähemalt 10-protsendilise maapinna kaldega alal. Maapinna kalde määramisel ei võeta arvesse valgalaga peakraavi või maaparandussüsteemi avatud eesvooluna kasutatava kraavi nõlva kallet;

3) 10 meetrit – jõe, oja ja kanali puhul;

4) 10 meetrit – üle 10-ruutkilomeetrise valgalaga peakraavi ja maaparandussüsteemi avatud eesvooluna kasutava vooluveekogu puhul.

Nõuet kohaldatakse sellise kraavi, peakraavi, jõe, oja ja kanali puhul, mille veekogutüüp on Eesti looduse infosüsteemi andmete kohaselt peakraav, kraav, jõgi, oja või kanal, ja sellise kraavi puhul, mida kasutatakse maaparandussüsteemi avatud eesvooluna.

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline)**–* veekogude ääres taimekaitsevahendite ja väetiste kasutamise korral esineb oht loomade/lindude elule ja keskkonna reostuseks. |
| ULATUS | Määratakse vastavalt tingimuslikkuse HPK 4 nõude rikkumise punktidele:  3-4 punkti – 10%  5-9 punkti – 30%  10-13 punkti – 50%  14-15 punkti – 100% |
| PÜSIVUS | **Koef. 1,0** *(mõju raskesti eemaldatav või mõju pikaajaline)* – veekogu taimekaitsevahenditega ja väetistega saastumisel, on hea veeseisundi taastumine pikaajaline protsess. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Tingimuslikkuse nõuete kontrollis on tuvastatud HPK 4 nõude rikkumine. Keskkonnaamet on hinnanud nõude rikkumist punktisummaga 6. Ulatus on 30%.

Toetussumma vähendamine: ulatuse % x raskuse koef x püsivuse koef (30 x 1,0 x 1,0 = 30%).

**5.** **Taotleja täidab maaeluministri 21. detsembri 2022. a määruse nr 68 „**[**Maa heas põllumajandus- ja keskkonnaseisundis hoidmise nõuded ning kohustuslikud majandamisnõuded ning töö- ja tööhõivetingimustega seotud nõuded ja tööandja kohustused**](https://www.riigiteataja.ee/akt/128122024057?leiaKehtiv)**” §-s 8 sätestatud nõudeid.**

Maaeluministri 20. detsembri 2022. a määruse nr 67 „[Põllumassiivi kaardi koostamise, põllumassiivi toetusõigusliku pindala määramise ja põllumassiivi kasutamise kohta andmete esitamise tingimused ja kord](https://www.riigiteataja.ee/akt/105052023009?leiaKehtiv)” § 4 lõikes 5 nimetatud keskkonnatundliku püsirohumaa kasutusotstarvet ei ole lubatud muuta.

Keskkonnatundlik püsirohumaa on Natura 2000 võrgustiku alal asuv:

1) püsirohumaa, mille muld on 100 protsendi ulatuses turvasmuld;

2) pärandniit;

3) inventeeritud väärtuslik püsirohumaa (kõrge loodusväärtusega püsirohumaa).

Pärandniidu ja inventeeritud väärtusliku püsirohumaa uuendamine ei ole lubatud. Püsirohumaa, mille muld on 100 protsendi ulatuses turvasmuld, uuendamine on lubatud üksnes pealtkülvi teel. Uuendamisest tuleb PRIAt eelnevalt teavitada.

Põllumajandustootja, kes on muutnud keskkonnatundliku püsirohumaa kasutusotstarvet või nimetatud ala üles kündnud, peab nimetatud püsirohumaa tagasi rajama PRIA määratud tähtpäevaks.

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline) –* suureneb mulla degradatsioon. |
| ULATUS | Rikkumisega pinna protsent kogu majapidamise põllumajandusmaast. |
| PÜSIVUS | **Koef. 1,0** *(mõju raskesti eemaldatav või mõju pikaajaline) –* keskkonnatundlik püsirohumaa on üles haritud või ei ole täidetud keskkonnatundliku püsirohumaa tagasirajamise kohustust. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotlejal on kokku 40 ha põllumajandusmaad. Üles on haritud 1,00 ha keskkonnatundlikke püsirohumaid. Rikkumisega pinna protsent põllumajandusmaast on 2,5% (1x100/40).

Toetussumma vähendamine: ulatuse % x raskuse koef x püsivuse koef (2,5 x 1,0 x 1,0 = 2,5%).

**6. Taotleja täidab seisuveekogu ja allika veekaitsevööndis** [**veeseaduse**](https://www.riigiteataja.ee/akt/117032023052?leiaKehtiv) **§-s 119 sätestatud nõudeid.**

Veekaitsevööndis on keelatud:

* maavara ja maa-ainese kaevandamine ning maavara ja maa-ainese kaevandamist ette valmistava geoloogilise uuringu tegemine veeseaduse § 118 lõike 2 punktides 1 ja 2 loetletud veekogude rannal või kaldal, välja arvatud §-s 120 sätestatud juhtudel;
* puu- ja põõsarinde raie veeseaduse § 118 lõike 2 punktides 1 ja 2 loetletud veekogude rannal või kaldal Keskkonnaameti nõusolekuta, välja arvatud maaparandussüsteemi ehitamiseks ja hoiuks;
* maaharimine, väetise ja reoveesette kasutamine ning sõnnikuhoidla ja -auna paigaldamine;
* keemilise taimekaitsevahendi kasutamine veeseaduse § 196 lõikes 1 nimetatud registreeringuta;
* ehitamine, välja arvatud juhul, kui see on kooskõlas veeseaduse § 118 lõikes 1 nimetatud eesmärgiga ning looduskaitseseaduses sätestatud ranna- ja kaldakaitse eesmärkidega;
* pinnase kahjustamine ja muu tegevus, mis põhjustab veekogu ranna või kalda erosiooni või hajuheidet.

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline)* –veekaitsevööndis keelatud tegevuste tegemisel esineb oht loomade/lindude elule ja keskkonna reostuseks. Keemiline saastus (nt pestitsiidid) ei allu looduslikule isepuhastumisele. |
| ULATUS | Rikkumisega pinna protsent kogu majapidamise põllumajandusmaast. |
| PÜSIVUS | **Koef. 1,0** *(mõju raskesti eemaldatav või mõju pikaajaline) –* veekogu taimekaitsevahenditega ja väetistega saastumisel, on hea veeseisundi taastumine pikaajaline protsess. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotlejal on 3 põldu kokku pinnaga 10 ha. Rikkumine (keelatud tegevus) tuvastatakse ühel põllul pinnaga 2 ha. Rikkumine kogu põllumajandusmaast 100x2/10=20%.

Toetussumma vähendamine: ulatuse % x raskuse koef x püsivuse koef (20 x 1,0 x 1,0 = 20%).

PINNAVEEKAITSELISE TEGEVUSE ELLUVIIMISE NÕUDED

Taotleja täidab kohustuseperioodi jooksul pinnaveekaitselise tegevuse elluviimise nõudeid kogu kohustusealusel rohumaal (PINNAVESI taotletud maal).

**1. Kui kohustuse võtmisele eelnenud kalendriaastal ei kasvatatud kohustusealusel maal heintaimi, peab rohumaa olema rajatud hiljemalt esimese kohustuseaasta 15. juuniks.**

|  |  |
| --- | --- |
| RASKUS | **Koef. 0,5** *(mõju nõude eesmärgile oluline)* – esineb oht toitainete leostumiseks pinnavette. |
| ULATUS | Rikkumisega pinna protsent PINNAVESI toetuse kindlakstehtud pinnast. |
| PÜSIVUS | **Koef. 0,5** *(mõju raskesti eemaldatav või mõju pikaajaline) –* rohumaa ei ole rajatud 15. juuniks, kuid on rajatud kontrolli hetkeks. Pinnavee saastumiseks kõige ohtlikum periood on künnist kuni taimkatte kujunemiseni. |

***Maksimaalne vähendamine esmasel rikkumisel on 25% toetussummast.***

Ulatuse leidmise näide: Taotlejal on PINNAVESI toetusalust pinda kokku 10 ha. Kohapealses kontrollis tuvastatakse rikkumine PINNAVESI põllul pinnaga 2 ha, millel ei kasva heintaimed 15.06 seisuga. Rikkumine PINNAVESI toetuse kindlakstehtud pinnast 100x2/10=20%.

Toetussumma vähendamine: ulatuse % x raskuse koef x püsivuse koef (20 x 0,5 x 0,5 = 5%).

**2. Kohustusealuse veekaitselise rohumaa laius peab Läänemere, Peipsi, Lämmi- ja Pihkva järve ning Võrtsjärve ääres olema vähemalt 30 meetrit ning teiste järvede, jõgede, ojade, allikate, kanalite, peakraavide ja maaparandussüsteemide avatud eesvooludena kasutatavate vooluveekogude ääres vähemalt 40 meetrit veekaitsevööndist.**

Nõue ei kehti peakraavidel ja maaparandussüsteemide avatud eesvooludena kasutatavatel kraavidel valgalaga alla kümne ruutkilomeetri.

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline)* –veekogu ääres ebapiisava laiusega rohumaa korral on põllumajandusest lähtuva reostuse oht suurem. Väheneb mulla bioakumulatsioonivõime, millega kaasneb keskkonnaoht või keskkonnarisk. |
| ULATUS | Rikkumisega pinna protsent PINNAVESI toetuse kindlakstehtud pinnast. |
| PÜSIVUS | **Koef. 1,0** *(mõju raskesti eemaldatav või mõju pikaajaline)* – pinnavee seisund halveneb saasteainete vette juhtimisel või sattumisel. Pinnavee hea seisundi taastumine on pikaajaline protsess. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotlejal on PINNAVESI toetusalust pinda kokku 10 ha. Kohapealses kontrollis tuvastatakse üks PINNAVESI põld pinnaga 2 ha, mis asub jõe ääres ning, mille veekaitselise rohumaa laius on alla 40 meetri veekaitsevööndist. Rikkumine PINNAVESI toetuse kindlakstehtud pinnast 100x2/10=20%.

Toetussumma vähendamine: ulatuse % x raskuse koef x püsivuse koef (20 x 1,0 x 1,0 = 20%).

**3. Kohustusealust veekaitselist rohumaad ei künta, kultiveerita, koorita, randaalita, freesita ega tehta muid rohukamarat kahjustavaid mullaharimistöid. Rohumaad ei ole lubatud uuendada.**

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline)* –esineb oht, et saasteained satuvad pinnavette. Saasteainete pinnavette sattumine on kiirem taimkatteta maalt. |
| ULATUS | Rikkumisega pinna protsent PINNAVESI toetuse kindlakstehtud pinnast. |
| PÜSIVUS | **Koef. 1,0** *(mõju raskesti eemaldatav või mõju pikaajaline)* – pinnavee hea seisundi taastumine selle saastumisel on pikaajaline protsess. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotleja taotleb PINNAVESI toetust kokku 10 hektarile. Rikkumine tuvastatakse PINNAVESI rohumaa põllul pinnaga 2 ha, mida on kohustuseaastal uuendatud. Rikkumine PINNAVESI toetuse kindlakstehtud pinnast 100x2/10=20%.

Toetussumma vähendamine: ulatuse % x raskuse koef x püsivuse koef (20 x 1,0 x 1,0 = 20%).

**4. Kohustusealuse veekaitselise rohumaa ülekarjatamine on keelatud.**

|  |  |
| --- | --- |
| RASKUS | **Koef. 0,5** *(mõju nõude eesmärgile oluline)* – suureneb oht pinnavee saastumisele. |
| ULATUS | Rikkumisega pinna protsent PINNAVESI toetuse kindlakstehtud pinnast. |
| PÜSIVUS | **Koef. 0,4** *(mõju kergesti eemaldatav või mõju lühiajaline)* – ülekarjatamise korral on taimik reeglina võimeline taastuma. |

***Maksimaalne vähendamine esmasel rikkumisel on 20% toetussummast.***

Ulatuse leidmise näide: Taotleja taotleb PINNAVESI toetust kokku 10 hektarile. Rikkumine tuvastatakse PINNAVESI taotletud põllul pinnaga 2 ha, mis on ülekarjatatud. Rikkumine PINNAVESI toetuse kindlakstehtud pinnast 100x2/10=20%.

Toetussumma vähendamine: ulatuse % x raskuse koef x püsivuse koef (20 x 0,5 x 0,4 = 4%).

**5. Väetise ja reoveesette kasutamine, sõnnikuhoidla ja -auna ning punktkoormusobjekti, sealhulgas loomade söötmis- ja jootmiskoht, paigaldamine on kohustusealusel veekaitselisel rohumaal keelatud.**

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline) –* esineb oht saasteainete pinnavette sattumiseks. |
| ULATUS | Rikkumisega pinna protsent PINNAVESI toetuse kindlakstehtud pinnast. |
| PÜSIVUS | **Koef. 1,0** *(mõju raskesti eemaldatav või mõju pikaajaline) –* pinnavee hea seisundi taastumine selle saastumisel on pikaajaline protsess. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotleja taotleb PINNAVESI toetust kokku 10 hektarile. Rikkumine tuvastatakse PINNAVESI taotletud põllul pinnaga 2 ha. Põllule on paigutatud loomade jootmiskoht. Rikkumine PINNAVESI toetuse kindlakstehtud pinnast 100x2/10=20%.

Kui põllule on paigaldatud sõnnikuhoidla ja -aun ning punktkoormusobjekt, siis arvestatakse põllu pind terves ulatuses rikkumisega pinnaks.

Toetussumma vähendamine: ulatuse % x raskuse koef x püsivuse koef (20 x 1,0 x 1,0 = 20%).

**6. Kohustusealusel veekaitselisel rohumaal on keemilise taimekaitsevahendi kasutamine ilma Keskkonnaameti registreeringuta keelatud.**

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline) –* esineb oht loomade, lindude, inimese jt tervisele. Toimub pinnavee saastumine taimekaitsevahendi jääkidega. |
| ULATUS | Rikkumisega pinna protsent PINNAVESI toetuse kindlakstehtud pinnast. |
| PÜSIVUS | **Koef. 1,0** *(mõju raskesti eemaldatav või mõju pikaajaline) –* taimekaitsevahendite kasutamisest põhjustatud keemiline saastus ei allu looduslikule isepuhastumisele. Pinnavee hea seisundi taastumine selle saastumisel on keeruline ja pikaajaline protsess. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotleja taotleb PINNAVESI toetust kokku 10 hektarile. Rikkumine tuvastatakse 2 hektarilisel PINNAVESI põllul, millel on kasutatud taimekaitsevahendit ilma Keskkonnaameti registreeringuta. Rikkumine PINNAVESI toetuse kindlakstehtud pinnast 100x2/10=20%.

Toetussumma vähendamine: ulatuse % x raskuse koef x püsivuse koef (20 x 1,0 x 1,0 = 20%).

**7. Kohustusealuse veekaitsevööndi laiendi, mis on rajatud „Eesti maaelu arengukava 2014–2020“, „Eesti maaelu arengukava 2007–2013” või strateegiakava maaparanduse investeeringutoetuse abil, hooldamisel tuleb järgida maaparandussüsteemi ehitusprojektis ja maaeluministri 19. detsembri 2018. a määruses nr 75 „**[**Maaparandushoiutööde nõuded**](https://www.riigiteataja.ee/akt/104112020067?leiaKehtiv)**” § 16 lõigetes 1 ja 2 sätestatud nõudeid.**

Kui veekaitsevööndi laiendi maa-alal kasvab puittaimestik, kujundatakse sinna põõsasrindeta puistu, mille puuvõrade liitus on kuni 60 protsenti. Kui veekaitsevööndi laiendit läbib drenaažikollektor, raiutakse puittaimestik mõlemalt poolt kollektorit viie meetri ulatuses.

Veekaitsevööndi laiendil taastatakse vall-nõva, kui selle valli harja kõrgus mõõdetuna nõva põhjast on väiksem kui kümme sentimeetrit.

|  |  |
| --- | --- |
| RASKUS | **Koef. 1,0** *(mõju nõude eesmärgile väga oluline)* –hooldamata maaparandussüsteemi korral esineb oht keskkonna reostusele. |
| ULATUS | Rikkumisega pinna protsent PINNAVESI toetuse kindlakstehtud pinnast. |
| PÜSIVUS | **Koef. 1,0** *(mõju raskesti eemaldatav või mõju pikaajaline)* – maaparandussüsteemi parandamine on töömahukas ja aeganõudev protsess. |

***Maksimaalne vähendamine esmasel rikkumisel on 100% toetussummast.***

Ulatuse leidmise näide: Taotleja taotleb PINNAVESI toetust kokku 0,50 hektarile. Kontrollis tuvastatakse, et taotletud veekaitsevööndi laiend on nõuetekohaselt hooldamata. Rikkumine PINNAVESI toetuse kindlakstehtud pinnast 100x0,50/0,50=100%.

Toetussumma vähendamine: ulatuse % x raskuse koef x püsivuse koef (100 x 1,0 x 1,0 = 100%).

**8.** **Taotleja või taotleja heaks tegutsev füüsiline isik, kes tegeleb taotleja põllumajanduslikus majapidamises põllumajandusliku tegevusega, peab olema osalenud teise kohustuseaasta 7. detsembriks vähemalt ühel veekaitselisel koolitusel, mis on korraldatud strateegiakava alusel antava teadmussiirde- ja innovatsioonisüsteemi arendamise toetuse või projekti „Climate Farm Demo” või „LIFE IP CleanEST“ raames või mille on korraldanud teadus- ja arendusasutus teadus- ja arendustegevuse korralduse seaduse tähenduses või kutseõppeasutus kutseõppeasutuse seaduse tähenduses.** Koolituseks loetakse infopäev, konverents, esitlustegevus.

Kui kohustuse võtab üle isik, kellel ei ole kohustust, peab taotleja või taotleja heaks tegutsev füüsiline isik, kes tegeleb taotleja põllumajanduslikus majapidamises põllumajandusliku tegevusega, olema osalenud vähemalt ühel veekaitselisel koolitusel kohustuse ülevõtmisele järgneva kohustuseaasta 7. detsembriks.

Koolituste kohta leiab infot [METK nõuandeteenistuse kodulehelt](https://www.pikk.ee) alamlehelt „[Keskkonnasõbraliku majandamise õpe](https://www.pikk.ee/valdkonnad/teadmussiirde-pikaajalised-programmid/uhendpip/ksm-koolitus/)“.

Koolituse nõude rikkumist hinnatakse kolmest aspektist lähtuvalt:

**a) Raskus** sõltub eelkõige selle tagajärgede olulisusest. Määratakse koefitsiendiga, mis annab rikkumisele kaalu sõltuvalt tagajärgede mõjust nõude eesmärgile.

Koefitsient „**1**“ – mõju nõude eesmärgile vähene.

Koefitsient „**2**“ – mõju nõude eesmärgile oluline.

**b) Ulatus** sõltub eelkõige selle mõjust kogu tegevusele. Koolituse nõude hindamisel on ulatus „**1%**“.

**c) Püsivus** sõltub eelkõige selle mõju ajalisest ulatusest või sellest, kas seda mõju on võimalik mõistlike vahenditega lõpetada. Määratakse koefitsiendiga, mis annab rikkumisele kaalu sõltuvalt mõju püsivusest ja mõju lõpetamisest.

Koefitsient „**1**“ – mõju kergesti eemaldatav või mõju lühiajaline.

Koefitsient „**3**“ – mõju raskesti eemaldatav või mõju pikaajaline.

|  |  |  |
| --- | --- | --- |
| RASKUS | **Koef. 1,0** *(mõju nõude eesmärgile vähene)* – taotleja on läbinud koolituse tähtajast kuni 1 kuu hiljem. | **Koef. 2,0** *(mõju nõude eesmärgile oluline)* – taotleja ei ole koolitusel osalenud või on koolitus läbitud tähtajast hiljem kui 1 kuu jooksul. |
| ULATUS | Taotleja ei ole koolitust läbinud etteantud tähtajaks (**1%**). | |
| PÜSIVUS | **Koef. 1,0** *(mõju kergesti eemaldatav või mõju lühiajaline)* – taotleja on läbinud koolituse tähtajast kuni 1 kuu hiljem. | **Koef. 3,0** *(mõju raskesti eemaldatav või mõju pikaajaline)* – taotleja ei ole koolitusel osalenud või on koolitus läbitud tähtajast hiljem kui 1 kuu jooksul. |

***Maksimaalne vähendamine esmasel rikkumisel on 6% toetussummast.***

Toetussumma vähendamine: ulatuse % x raskuse koef x püsivuse koef.